Document ID: 32004D0557

KOMISIJAS LĒMUMS
(2004. gada 2. jūlijs)
par ierobežojumu noteikšanu Regulas (EK) Nr. 998/2003 6. pantā raksturotajam pārejas režīmam mājdzīvnieku tranzītam caur Zviedrijas teritoriju starp Bornholmas salu un citām Dānijas teritorijas daļām
(izziņots ar dokumenta numuru K(2004) 2435)
(Tikai teksti dāņu un zviedru valodā ir autentiski)
(Dokuments attiecas uz EEZ)
(2004/557/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 26. maija Regulu (EK) Nr. 998/2003 par dzīvnieku veselības prasībām, kas piemērojamas mājdzīvnieku nekomerciālai pārvietošanai, un ar kuru groza Padomes Direktīvu 92/65/EEK (1), un jo īpaši tās 21. pantu,
tā kā:
(1)
Regulas (EK) Nr. 998/2003 6. pants nosaka piecu gadu ilgu pārejas periodu veterināriem noteikumiem, kas, cita starpā, attiecas uz nekomerciālu mājas suņu un kaķu kustību uz Zviedrijas teritoriju.
(2)
Šie noteikumi ir lielā mērā līdzīgi nacionālajiem noteikumiem, kas attiecās uz ievešanu Zviedrijā pirms Regulas (EK) Nr. 998/2003 ieviešanas.
(3)
Starp Zviedriju un Dāniju pastāvēja divpusēja vienošanās, kas noteica mazāk ierobežojošas prasības nekā tās, kas piemērojamas ievešanai Zviedrijā, mājdzīvnieku tranzītam caur Zviedriju starp Bornholmas salu (Dānija) Baltijas jūrā un citām Dānijas teritorijas daļām.
(4)
Ir nepieciešams turpināt šos limitētos ierobežojumus pārejas režīmam, ko nosaka Regulas (EK) Nr. 998/2003 6. pants.
(5)
Šajā lēmumā paredzētais pasākums ir saskaņā ar Pārtikas ķēdes un dzīvnieku veselības pastāvīgās komitejas viedokli,
IR PIEŅĒMUSI ŠO LĒMUMU.
1. pants
Atkāpjoties no Regulas (EK) Nr. 998/2003 6. panta, un līdz šajā pantā noteiktā pārejas perioda beigām to sugu mājdzīvnieku tranzīts, kas minētas Regulas (EK) Nr. 998/2003 I pielikuma A daļā, starp Bornholmas salu un citām Dānijas teritorijām caur Zviedrijas teritoriju tiek atļauts saskaņā ar noteikumiem, par kuriem vienojušās abas dalībvalstis.
2. pants
Šis lēmums stājas spēkā ar 2004. gada 3. jūliju.
3. pants
Šis lēmums ir adresēts Dānijas Karalistei un Zviedrijas Karalistei.
Briselē, 2004. gada 2. jūlijā

Labels: 0
8
6
18
15